khistorydata/jeongjo-sjw-relations huggingface dataset:
정조 10년
丙午五月十六日卯時。上御瑤華堂。親臨二次加漆入侍時。行左承旨金思穆。假注書金祖淳。事變假注書任希鐸。記注官承膺祚。以次進伏訖。上曰。承旨閣臣都監堂上持山圖。入侍。行都承旨沈豐之。右承旨李時秀。左副承旨趙興鎭。右副承旨徐龍輔。同副承旨趙衍德。記事官金孝建李崑秀尹行任。原任直提學徐有防。檢校直閣徐鼎修。原任直閣鄭東浚金載瓚。長生殿提調趙時俊。禮葬都監堂上徐有寧。墓所都監堂上李在簡。承命進伏。加漆時至。宗戚執事以下應參諸臣。入欑室奉審加漆如禮。儀註見上上曰。地師來待乎。有寧曰。來待矣。上曰。召入。可矣。李命求鄭道弘具聖元。承命進伏。上曰。山圖入之。有寧進之。上曰。卿之所見。何如。有寧曰。臣素昧風水之理。故只信地師之論。而地師皆以昌陵甲坐之原爲吉。方外地師宋啓德。亦以爲甲坐之原。龍勢穴星。俱爲合格。案對環抱有情。實爲十全之地。而艮坐之原。主星多去少留。穴處頗欠收氣。艮下之甲。雖云貴格。比甲坐大有所遜云矣。上曰。諸地官各陳所見。可也。命求等曰。明陵艮坐之原。實如宋啓德所言。不必擧論。而昌陵甲坐。雄偉中周密。砂水俱吉。可謂難得之大地。上曰。弘陵右崗與甲坐。何如。命求等曰。右崗則穴處豐厚。山勢安穩。自是平吉之地。然安可比於甲坐乎。甲坐。以凡眼以山理。俱極好矣。上曰。此事不可率易任一二人所見。方外地師。誰有名稱。而相地官行世者。只此三人乎。有寧曰。近來地師無用處。只是三人。而三人則近來卿相家占山時。皆邀去此人。故頗有名稱矣。上曰。不可不更令卿宰往審。而大臣中徐判府待命。領敦寧方以執事在此。令李判府及金判府往審。似好矣。仍命時原任大臣入侍。賤臣承命出。與領議政鄭存謙。判府事李福源金熤偕入進伏。上曰。兩司箚子。入之。賤臣承命出。持入。命書傳敎曰。今番都監凡干諸具。皆以內儲緞紬出給。以補一分經費。雖尺緞寸紬。切勿取用於市民。亦除一分民弊事。分付都監。仍令貢市堂上。曉諭市民等處。如有從中侵索之弊。使之査實以奏。因此思之。貢市人等。安知無被困之事。不可以悲擾。任其作奸。進排時弊瘼有無。一體詳問以啓。上曰。方外中有名稱人。更爲率去。看審於西五陵近處。則當好。而難得其人。可悶可悶。有寧曰。寧邊地師有車學模者。頗有山眼。曾前往來臣家。而尤能善卜舊墳。此人招來。而文化地師辛希泰。亦有名稱。一體招致。似好矣。上曰。然則分付都監。行會招來。好矣。仍命書榻敎曰。寧邊地師車學模。文化地師辛希泰。使之騎驛罔夜上來事。自都監撥馬知委。上曰。諸大臣及錦城。偕往西五陵。看審。可矣。仍命書榻敎曰。時原任大臣與錦城尉。進詣西五陵局內。再次看審以來。又命書榻敎曰。再看審大臣以下。竝除朝辭往來。又命書傳敎曰。今番看山之行。大臣以下廚傳。列邑切勿待令事。分付。仍命諸大臣先退。存謙等退出。時俊曰。魂宮屬尙宮以下。每日蔘䓀價。自初喪限卒哭。當爲磨鍊。而取考前例。則或有因特敎減數上下之時。今番則何以爲之乎。敢稟。上曰。今番則除之。可也。出擧條在簡曰。大小轝竝與長杠。俱有壬申舊件。以此修補用之。何如。上曰。依爲之。出擧條在簡曰。都監各房。今日已爲始役。郞廳一員。依例使之輪回直宿。何如。上曰。依爲之。出擧條在簡曰。表石。纔已輸來。石品則極好。而尺數當爲四尺七八寸與補編中五尺之制差減。何以爲之乎。上曰。以此用之。可也。出擧條命書傳敎曰。都監多有時急擧行事。亦有下詢事。都提調入侍事。遣史官傳諭。上曰。兵曹郞廳有闕之代。令該曹口傳差出。出榻敎命書榻敎曰。漢城判官宋厚淵。魂宮郞廳減下。其代司僕正洪義榮差下。又命書榻敎曰。兵曹正郞許晪。墓所都監郞廳差下。上曰。墓所都監堂上中被論人減下。其代以錦城尉朴明源啓下。仍命退。諸臣以次退出。
정조 10년
丙午五月十六日午時。上御重熙堂。禮房承旨入侍時。右副承旨徐龍輔。假注書金祖淳。記事官李崑秀尹行任。檢校直閣徐鼎修。原任直閣金載瓚鄭東浚。以次進伏訖。上曰。惠慶宮服制。該曹以小功磨鍊。而大抵服制有報服之義。故祖爲嫡孫服朞。孫服祖亦然。而祖母則以女爲夫黨服之圖見之。爲大功。而出繼降等則爲小功。王朝禮雖無分槪處。今番服制磨鍊。似倣用此例矣。諸臣對曰。似然矣。上曰。喪禮備要入之。賤臣承命出。持入。命退。諸臣以次退出。
정조 10년
丙午五月十六日酉時。上御重熙堂。坐直承旨入侍時。右副承旨徐龍輔。假注書金祖淳。記事官李崑秀尹行任。檢校直閣徐鼎修。以次進伏訖。上曰。聞搢紳士庶家葬事。禮葬前則將不得過行云。然否。龍輔曰。似聞公除前不得過行云。而外間之議。頗不一。或稱公除前。或稱禮葬前云矣。上曰。然則不可不自朝家知委。仍命書傳敎曰。旣有補編受敎。無論公除前後。搢紳士庶之家。勿爲禁葬事。分付。命退。諸臣以次退出。
정조 10년
行都承旨沈豐之魂宮直。行左承旨金思穆坐。右承旨李時秀坐直。左副承旨趙興鎭坐。右副承旨李祖承坐直。同副承旨徐龍輔坐。注書金孝建仕一員未差。假注書金祖淳仕直。事變假注書任希鐸魂宮直。
정조 10년
大殿王大妃殿惠慶宮中宮殿。奎章閣口傳問安。答曰。知道。
정조 10년
惠慶宮中宮殿。政院玉堂藥房問安。答曰。知道。
정조 10년
傳于金思穆曰。承旨入侍。
정조 10년
以承旨前望。傳于李時秀曰。以李祖承爲之。
정조 10년
傳于金思穆曰。承旨房仍。
정조 10년
以尙衣提調前望單子。傳于李祖承曰。沈豐之爲之。
정조 10년
吏曹口傳政事。內局都提調領議政鄭存謙。領敦寧洪樂性。判府事李福源。提調金履素徐浩修吳載純。
정조 10년
以內醫院都提調望筒。傳于金思穆曰。洪領敦寧爲之。以內醫院提調望筒。傳于金思穆曰。金履素爲之。
정조 10년
傳于李時秀曰。昨日看山大臣以下入侍。
정조 10년
兼春秋許鞏書啓。臣敬奉聖批。馳往傳諭于西部盤松坊盧僉正契行判中樞府事徐命善所住處。則以爲。臣有罪未勘。有召未赴。泥首金吾。荐承恩諭。欲復胥命。則瀆撓是懼。欲歸私次。則偃便是悚。情窮勢蹙。逬出都門。看山之行。未與諸大臣同出。藥院之啓。只使副提調獨進。臣分都虧。衷情轉阨。瞻天血祝。惟在於嶺海鈇鉞。卽又史官臨宣聖旨。至以安心入城爲敎。臣雙擎九頓。心腸摧裂。臣之至今不死。已極頑忍。固當以趨走敦匠。爲一分自效之道。況於齋室宣召之下。尤何敢爲違傲之計。而第伏念。以臣負犯。終逭邦憲。一再胥命。晏然無故。則無窮之痛。不得少洩於臣心。悲冤之情。無以暫慰於國人。亟降譴何。乃爲曲遂之恩造。惟事寬貸。益增公議之拂鬱。殿下何不俯念乎此。而使狼狽失圖。靡所容措乎。顧今都監事役。時日爲急。而緣臣之漫不摠察。凡百擧行。一味瘝曠。臣罪至此。尤合萬戮。速賜處分。以幸公私。是臣之望云矣。敢啓。傳曰。卿何若此。安心卽日入城。仍爲登對事。更遣史官傳諭。
정조 10년
李時秀。以禮曹言啓曰。今此王世子喪。惠慶宮服制。所當以小功五月啓下。而臣旣素昧禮學。且當哀遑罔措之際。精神昏錯。誤以本服大功九月之制。磨鍊以入。惶懍震越。無地自容。公除將近。不敢遲延。原服制單子。改付標以入。而臣則惶恐待罪之意。敢啓。傳曰。問議于時原任大臣在外儒臣以啓。可也。
정조 10년
丙午五月十七日卯時。上御重熙堂。禮房承旨入侍時。右副承旨徐龍輔。假注書金祖淳。記事官李崑秀尹行任。檢校直閣徐鼎修。以次進伏訖。上命書傳敎曰。藥房都提調勉副。提調許遞。口傳擬入。命書榻敎曰。惠慶宮進服加味蔘橘飮。自今日一貼式煎入。以墓所都監堂上狀啓。命書傳敎曰。懿昭墓局內。亦有可占處云。卿等入來時進往。一體看審後。復命事。回諭。龍輔曰。今日加漆時。承旨不可不備員。而同副承旨趙衍德。以實病不得仕進。何以爲之乎。敢稟。上曰。許遞。前望單子入之。龍輔曰。新除授承旨。待下批牌招。何如。上曰。依爲之。出擧條命退。諸臣以次退出。
정조 10년
丙午五月十七日辰時。上御瑤華堂。親臨四次加漆入侍時。行都承旨沈豐之。行左承旨金思穆。右承旨李時秀。同副承旨徐龍輔。記事官金孝建。假注書金祖淳。事變假注書任希鐸。記注官承膺祚。記事官李崑秀。都監堂上趙時俊徐有隣。都廳尹㬦。郞廳洪元燮。閣臣尹行任。春坊徐美修。宗戚執事洪樂性黃仁點金峙默金持默趙應鎭趙寬鎭洪義榮洪守榮洪最榮。以次侍立。加漆時至。上就位立。樂性入啓。欑室加漆如儀。儀註同上上曰。司饔院公事提調入侍。司饔提調李在簡進伏。上曰。司饔院典吏輩。稱以前例無帖移。而任自捧甘於各司。徵索多端云。然否。在簡曰。姑無現捉之事。而自臣院各別操縱矣。命書傳敎曰。今番擧行。無論差備及廚院掖庭署。手本牒報。如非先啓。而自政院粘尾回下者。勿爲施行事。分付。又命書傳敎曰。殯宮魂宮墓所名色。皆依壬申年例爲之。殯宮魂宮各色掌名色中。蒸色二名。銀器城上二名。床排色二名。餠色二名。泡色二名合十名。墓所各色掌名色中。餠工庫城上泡匠銀器城上沙器城上木麥匠六名減。其外下屬。依別單書下擧行事。分付。兵曹雇立軍。依壬申年例爲之。而亦依別單書下數擧行。仍令該曹。頒給數爻。作一式例。別單啓下後。施行。上曰。尙衣院一提調許遞。前望單子入之。出榻敎上覽祭器別單。敎曰。藥果用於朝夕祭奠。經費可悶。且油蜜果。知禮家不曾用之。減之。無妨矣。時俊曰。朝夕奠祭品中。藥果一器若減之。則情禮俱缺然矣。有隣曰。一器藥果仍。與減於經費。不甚關係矣。上曰。然則朝夕奠藥果二器。減爲一器。用於晝茶禮。可矣。仍命書傳敎曰。朝夕奠及晝茶禮。餠一器。實果一器。正果一器。菜一器。麪一器。湯一器減定。晝茶禮則加藥果一器。上食則湯一器。炙一器。菜一器。佐飯一器。牛毛一器減定事。分付。時俊曰。今番禮葬時。遺書遺依內下有無。先爲知之。然後自都監造成凾袱擧行。故敢此仰達。上曰。遺書則置之。可也。出擧條命書傳敎曰。禮葬都監造成諡冊哀冊樻。各用一樻。以舊儲中取用。印盝。除朱筒護匣。而內匣。用冊封時朱筒匣。宣諡後。當同藏本印護匣中空匣。該都監以此知悉。臨時言送殯宮都監。朱筒匣。使之內出。魂宮冊印欌奉安時。依他殿宮例。去護匣。只以朱盝藏置事。預爲分付。靷日前導節次。依先朝壬申下敎。敎命竹冊盛一轝。諡冊同奉。本印玉印盛一轝事。分付。輪轝木來往板支機木等排設時及撤去時。勿用市民。以衛軍使用。以除市民一分之弊。預令知委。亦勿等待。晝茶禮時至。上親行如禮。儀註見上命書傳敎曰。以今坐齋之時。豈欲酬接機務。凡係喪事。不得不言。昨今至有一二除拜。而望筒則以爲之書下矣。今因承旨肅單聞之。坐齋前除拜。亦多有之。擧行多有掣肘。竝先行公。過齋後謝恩事。自政院知委。時俊曰。法聖倉漕船。嶺南左右倉漕船。竝於昨今。到泊京江。而公除前。不可開坐點檢矣。屢朔駕海之船人。若又多日留泊。則其弊不細。今番勿爲出往點檢。只令船人來待。以爲各船抽籤之地。而後倉漕船。亦於公除前入來。則依此擧行。何如。上曰。依爲之。出擧條命書榻敎曰。過齋前差使員。上來守令。除入來及下去肅單。下去。命退。諸臣以次出。
정조 10년
丙午五月十七日申時。上御瑤華堂。右副承旨入侍時。右副承旨李祖承。假注書金祖淳。記事官李崑秀尹行任。以次進伏訖。上曰。魚川察訪朴大良。素慣風水之術云。趁今二十二日上來。然後可與諸地師同爲看審。自都監行會平安監營。催促上來事。分付。賤臣承命出傳。上曰。左副承旨入侍。賤臣承命出。與左副承旨趙興鎭偕入進伏。夕上食時至。上命代行。代奠官入就位獻盞。守僕唱以執盞奠盞。上曰。若親奠則當唱以奠盞。而代奠則唱以獻盞。例也。守僕誤唱。使代奠用親奠例。此後則非親奠。以獻盞爲唱事。分付。興鎭承命出。分付守僕金相禮處。命退。諸臣以次退出。
정조 10년
丙午五月十七日酉時。上御瑤華堂。看審大臣以下入侍時。領議政鄭存謙。判府事李福源金熤。墓所都監提調朴明源。行都承旨沈豐之。右承旨李時秀。同副承旨徐龍輔。假注書金祖淳。記事官李崑秀尹行任。都監郞廳許晪。相地官具聖元鄭道弘李命求。以次進伏訖。存謙等曰。日間聖體。若何。上曰。一樣矣。明源曰。臣等依下敎看審諸處。則俱無合意處。而獨昌陵甲坐極好。下詢許晪。似好矣。上曰。許晪進前。詳奏。可矣。晪曰。昌陵左崗甲坐及明陵右崗艮坐。旣經諸地師看審。而以臣賤見。艮坐則主峯下降脈。未免硬直。穴體亦似頑鈍。左砂雄壓。右肩低虛。似不合法。甲坐則結穴端妙。作局周密。而有雄偉底意。朝案砂水。件件有情。儘是吉地矣。上曰。懿昭墓右麓。何如。晪曰。懿昭墓局內。則墓所爲主穴。而右邊酉坐。則僅僅草占矣。上曰。諸地官各陳所見。可也。聖元等曰。明陵右崗及懿昭墓右麓。果如許晪之言。實無合眼之地。而甲坐乃是十全之地矣。上曰。甲坐。果無欠處乎。晪曰。穴之奇怪難知者。則往往有參差之見。而至如此等大地。雖百人稱美之談。恐當如出一口矣。存謙曰。北道地官。有咸龍得爲名者。故今日與之看審矣。上曰。待令乎。存謙曰。使之留待闕下矣。上曰。然則召入。可矣。存謙曰。服色非便。何以爲之乎。上曰。分付司謁。覓給冠帶。可矣。龍得入伏。上曰。聞汝能解風水之理云。然否。龍得曰。曾前略看方書。而踏山亦或爲之矣。上曰。今日所見。何如。龍得曰。甲坐多合方書。而其外則別無可取者矣。上命退去。龍得退出。上曰。今夜則許晪。使之省記入直。命退。諸臣以次退出。少選。又命魂宮堂上與郞廳入侍。行都承旨沈豐之。魂宮都監堂上徐有隣。郞廳許晪。記注官金健修等入伏。上謂許晪曰。汝曾見栗木洞乎。晪曰。臣年前嘗一次歷過洞外。而未有入見之事矣。上曰。今夜則汝須出宿於家。明日與錦城尉。早往看審。朝飯時復命。可也。仍下敎曰。通化門留門。出送許晪。可矣。豐之等承命退出。
정조 10년
行都承旨沈豐之坐。行左承旨金思穆魂宮直。右承旨李時秀坐直。左副承旨趙興鎭坐直。右副承旨李祖承坐。同副承旨徐龍輔坐。注書金孝建仕一員未差。假注書金祖淳仕直。事變假注書任喜鐸魂宮直。
정조 10년
藥房副提調沈豐之啓曰。時値坐齋。孝思如新。日將逾旬。聖懷益切。伏未審日間。聖體。若何。寢睡水垂之節。亦何如。悲遑勞動之中。必多傷損。下懷不勝焦迫。今日臣等率諸御醫。趨早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區憂慮。敢來問安。竝此仰稟。傳曰。知道。各殿氣候一樣。卿等不必入侍。
정조 10년
傳于沈豐之曰。承旨入侍。
정조 10년
傳于李時秀曰。看山大臣以下入侍。
정조 10년
趙興鎭。以魂宮都監言啓曰。魂宮各樣祭器及正堂排設物種。區別單書入之意。敢啓。傳曰。郞廳旣承筵敎。一依所傳擧行。可也。
정조 10년
李祖承。以禮葬都監言啓曰。在前禮葬時。輪臺板取用矣。今亦依此取用。何如。傳曰。允。
정조 10년
李祖承。以禮葬都監言啓曰。服玩明器。一依喪禮補編。今方造成。別單書入之意。敢啓。傳曰。知道。服玩凾中圭。當內下矣。衣裳大帶中。單方心佩玉綬蔽膝襪舃。或已燒火。或已用之。今番竝置之。代以遺衣入盛。鏡及梳函。當內下。勿造。服玩樻濫近造入。磁器瓦器竹器邊豆樂器等樻。不必各造。當同盛一樻。依此知委擧行。別單各種中抹下者。竝勿爲新造。磁器竝以木器代用。磁磬亦不必𤐝造。以滑石造用事。分付。
정조 10년
李祖承。以禮葬都監言啓曰。各房所入緞紬磨鍊。別單書入之意。敢啓。傳曰。知道。
정조 10년
李時秀。以長生殿都提調意啓曰。今此王世子喪。外梓室始役及合木吉日。令日官推擇。則始役今五月十九日午時。合木同月二十五日卯時爲吉云。以此日時擧行之意。敢啓。傳曰。知道。
정조 10년
丙午五月十八日卯時。上御瑤華堂。親臨四次加漆入侍時。行都承旨沈豐之。右承旨李時秀。同副承旨徐龍輔。記事官金孝建。假注書金祖淳。記事官李崑秀尹行任。閣臣原任直提學徐有防。檢校直閣李秉模徐鼎修。原任直閣鄭東浚。春坊司書徐美修。長生殿都提調鄭存謙。魂宮都監堂上徐有隣尹蓍東。宗戚執事黃仁點金持默金峙默趙應鎭趙觀鎭洪義榮洪守榮洪最榮。以次進伏訖。存謙曰。夜間聖體。若何。上曰。一樣矣。上曰。錦城尉與許晪入侍。錦城尉朴明源。兵曹正郞許晪。承命進伏。上曰。栗木洞形局。何如。許晪曰。臣承命往審。則其龍虎脈勢。甚佳吉。形局穴田。亦美好。而但砂脚略有曠闊之意。此則似因坐高之致。又値朝霧籠罩。故案對諸山。未得詳察。而昨夜旣有朝飯時復命之敎。故不得留待霧散後着審而來矣。上曰。坐處太高。則何不降坐以觀乎。晪曰。俄者坐看處。卽李文德家墻後原上。故未免太高。墻內則頗平鋪。而未及撤毁看之矣。上曰。霧氣雖遮。朝拱之大體如何。可以量度。汝有何所見耶。晪曰。霧遮甚密。雖不能看得分明。然恐有雄特之勢矣。而霧散時眞面。未曾見之。又何敢臆料其必然乎。上曰。安巖洞。聞有云云之處。汝更與錦城尉昌城尉及都承旨。同往看審以來。晪承命出去。加漆時至。宗戚執事及都監堂郞以下應參諸臣。入就欑室。奉審訖。率漆工。加漆如禮。儀註見上存謙曰。外梓室始役。在於明日。長生殿堂上。不可不備。而工曹判書李文源。方在引入中。今姑許遞。令該曹口傳差出。何如。上曰。依爲之。長生殿郞廳。以戶工曹蔭郞另擇兼察事。分付。可也。出擧條仍命書傳敎曰。治椑之役。本殿兼郞。以蔭郞使之看檢。工曹郞官中時帶都監郞廳。減下。存謙曰。今番告訃。當依例擧行。工曹正郞。另加擇差。竝出齎咨官。同爲入送。而咨文亦令文任撰出之意。一體分付。何如。上曰。依爲之。出擧條命書榻敎曰。工曹判書李文源許遞。令該曹口傳差出。以都摠管望筒。命書傳敎曰。以黃仁點爲之。又命書榻敎曰。摠管中時帶司饔提調人許遞。前望單子入之。晝茶禮時至。親行如禮。儀註見上明源仁點豐之晪還復命。上召見。下詢安巖洞看審事。晪曰。臣承命往審。則錦城尉庄舍所在處。雖若結局。而元不成穴。其外路傍云云處。形局亦不入法。故卽爲還來矣。上曰。然則時原任大臣及錦城尉與許晪。率具聖元鄭道弘李命求。更往栗洞。看審以來。可矣。仍敎晪曰。懿昭墓局內近處。一體看審。好矣。豐之曰。臣雖昧山理。區區下忱。欲隨諸臣之後。一同看審矣。上曰。然則申後出看。卽爲還來。可矣。命退。諸臣以次退出。夕上食時至。行左承旨金思穆。記注官承膺祚。記事官尹行任等入侍。上親行如禮。儀註見上時通禮未及來待。思穆曰。魂宮夕上食親臨時。通禮未及待令。事極駭然。當該通禮。所當重勘。而本院請推之外。無他可施之罰。何以爲之乎。敢此仰達矣。上曰。推考。可也。出擧條仍命退。承史以次出。
정조 10년
丙午五月十八日酉時。上御重熙堂。坐直承旨入侍時。左副承旨趙興鎭。假注書金祖淳。記事官李崑秀尹行任。以次進伏訖。上曰。都承旨入來乎。興鎭曰。入來矣。上曰。入侍。賤臣承命出。與行都承旨沈豐之偕入進伏。上曰。卿初見栗木洞乎。豐之曰。然矣。上曰。卿之所見。何如。豐之曰。以臣臆見。有不敢質言仰對。然凡眼所見。極爲安吉。諸大臣及地師。皆極口稱讚。許晪亦以爲朝則高坐。且有霧氣。故冠嶽諸峯之入望者。慮有壯矗突兀之勢矣。今則非但霧氣已收。坐處。比朝稍下十餘步。故冠嶽靑溪等山。只露峯尖甚。淸秀可愛。龍脈穴勢。俱極佳吉云矣。上曰。大臣及地師。皆在栗木洞乎。豐之曰。大臣則留宿城外。許晪則率地師具聖元。轉往懿昭墓局內。明日復命計云矣。上曰。壬坐則移易不得乎。豐之曰。雖以凡眼看之。似無變通之道矣而已。錦城尉朴明源看審狀啓入來。上命豐之。讀奏狀啓。曰。臣與領議政鄭存謙。判府事李福源金熤。率地師李命求鄭道弘具聖元宋啓德。進詣栗木洞再看審。則朝者所占穴下十餘步稍低處。家後墻內壬坐丙向之原。四勢平鋪周密。水法亦爲合度。而諸地師之言。皆以爲大吉。兵曹正郞許晪。亦以爲。此穴比於朝者所見處。坐向雖同。龍虎逼迫之勢。反作均平。面前朝對。亦勝於上穴。諸地師之言。果爲至當。臣等所見。亦皆如此。今已日暮止宿。而許晪則率地師具聖元。進詣懿昭墓局內。求占處計料。果爲占得。則臣等亦將轉進。看審後復命之意。爲先馳啓。讀奏訖。上曰。以狀啓觀之。栗木洞似可合用。誠多幸矣。豐之曰。距城不滿十里。尤極便好矣。命日官池日賓金禧慶招入。敎曰。栗洞若完定。則坐向爲壬丙云。然則禮月爲利運乎。日賓等曰。壬坐於七月。月建不合。無純吉之日。而坐殺則有制殺之道。制殺用之。私家或多有行之者。事係莫重。有難輕議矣。閏七月則多吉日。而踰月。伏未知如何矣。上曰。禮月若無吉日。則雖踰月亦無不可矣。若以閏月擇日。則何日爲吉乎。日賓等曰。閏月十九日酉時爲吉矣。上曰。其時日入。似在酉時。差早擇時。好矣。日賓等曰。酉時以前時則無吉時矣。上曰。丙申年擇日。汝等爲之乎。日賓等曰。然矣。上曰。金禧慶稍解地術云。明曉往栗木洞。看審以來。命退。諸臣以次退出。
정조 10년
行都承旨沈豐之魂宮直。行左承旨金思穆坐。右承旨李時秀坐直。左副承旨趙興鎭坐。右副承旨李泰永坐。同副承旨徐龍輔坐直。注書金孝健仕一員未差。假注書金祖淳仕直。事變假注書朴蓍壽魂宮直。
정조 10년
傳于沈豐之曰。看山大臣以下入侍。
정조 10년
吏曹口傳政事。以工曹判書望筒。傳于沈豐之曰。以徐浩修爲之。
정조 10년
事變假注書任希鐸改差望筒。傳于沈豐之曰。以朴蓍壽爲之。
정조 10년
丙午五月十九日辰時。上御重熙堂。左副承旨入侍時。左副承旨趙興鎭。假注書金祖淳。記注官金建修。記事官李崑秀。以次進伏訖。上曰。留院上疏入之。以工曹判書望筒。命書傳敎曰。以徐浩修爲之。上曰。看山大臣回還時。自通化門入來之意。送政院使令。知委。可矣。賤臣承命出傳。上曰。都承旨先詣魂宮留待。上曰。結束色戊申壬申兩年謄錄。取入。賤臣承命出。持入。命退。承史以次退出。
정조 10년
丙午五月十九日午時。上御瑤華堂。看審大臣以下入侍時。領議政鄭存謙。判府事李福源金熤。都監都提調洪樂性。墓所都監堂上朴明源。行都承旨沈豐之。行左承旨金思穆。右承旨李時秀。同副承旨徐龍輔。記事官金孝建。假注書金祖淳。記事官李崑秀尹行任。原任直提學徐有防。檢校直閣徐鼎修。兵曹正郞許晪金喜慶李命求鄭道弘具聖元。以次進伏訖。明源持山圖進前。上曰。看審。今已再矣。卿等所見。與初看時。何如。存謙曰。地師及諸臣之議。皆以爲完美矣。福源曰。非但地師之言。以凡眼觀之。亦恰好矣。熤曰。俗謂不出凡眼。以臣等所見論之。可謂十分盡美矣。上曰。比於昌陵甲坐之原。何如耶。明源曰。甲坐則雄偉。此處安穩。皆是吉地。若論其萬全無疑。則此處勝於甲坐矣。上曰。許晪所見。何如。晪曰。昨朝則以霧蔽山腰。又因坐高之致。或慮案對雄特突兀矣。昨夕更爲詳看。則岡下墻內。爲正穴結作之處。故遂撤墻降觀。則比朝坐處。稍下十步許。四勢平鋪。兩邊相稱。後腦前簷。證穴分明。果是大吉之地。至於案對。則冠嶽靑溪等山。皆露峯尖。淸秀明媚。外朝甚奇妙。其前又有小麓之橫枕者爲內案。端的可愛。此可謂萬全之吉地矣。上曰。諸地師皆以完決爲當云耶。存謙曰。完定與否。目下豈敢仰質。而臣等凡眼及地師之見。益無異同矣。上曰。諸地師各陳所見。可矣。命求曰。與昌陵甲坐之原。雖有大小之別。而端的奇妙。則此勝於彼矣。聖元曰。自鞍峴行龍。逶迤屈曲。若進若退。或短或長。穴田均適。龍虎環抱。京城百里之內。恐無可敵之地矣。道弘曰。非但今番踏山中第一。雖千人見之。當無異辭矣。上命召日官池日賓。下敎曰。金喜敬看審入來。與之相議擇日。可矣。日賓曰。壬坐與禮月月建不合。而踰月則有吉日矣。上曰。俄者謹考列聖誌狀。則或有進朔之例。或有踰月之例。而英陵因山時。朝著多有知禮之臣。不以踰日爲難。則似無害於禮制矣。存謙等曰。雖禮月無吉日。則踰月成禮。卽合事宜。蓋禮多隨時而變者矣。上曰。踰月。旣無害於禮制。則今番以閏月擇日。好矣。存謙等曰。雖無已例之可據。猶且有變禮之擧。況英陵因山。旣有踰月之事。則又何持難乎。上敎日賓曰。然則以閏月爲定。閏月則何日爲吉日乎。日賓曰。臣已爲推擇。則閏月十九日酉時。大吉大通。而其外前後日字。皆無吉日。直到八月。然後始有吉日矣。上曰。然則汝更與金喜慶詳論。可矣。存謙曰。戶判有稟達事云矣。上曰。入侍。戶曹判書趙時俊承命進伏。上曰。聞有稟達之事云。何事耶。時俊曰。外梓室。今當始役。而長生殿所貯板材。不過三四十件。而皆有微疵。治木後。似未盡去疵類。未知何以爲之矣。上曰。比梓室罅類。何如。時俊曰。難以預知矣。上曰。厚以三寸爲準乎。時俊曰。以四寸爲準。上曰。然則雖未準四寸。差減分數。亦無妨矣。晝茶禮時至。上親行如禮。儀註見上命退。諸臣以次退出。
정조 10년
丙午五月十九日酉時。上御重熙堂。軍士房承旨與戶曹判書入侍時。右承旨李時秀。假注書金祖淳。記事官李崑秀尹行任。戶曹判書趙時俊。以次進伏訖。上曰。戶工曹及惠廳別單諸般名色甚多。難以詳悉。故召卿登對矣。今番祭物器數應用物膳外。竝以省減爲主。以恤民弊。好矣。禮葬若逾禮月。則一朔添進排之際。財力又將困矣。時俊曰。然則別單。更爲修改以入乎。上曰。好矣。時俊曰。蔈古之外方卜定。自是規例。而自上軫恤民弊。今番有勿爲卜定下敎。旣不卜定。則使進排之該司。貿用。何如。上曰。今番兩時上食素炙器。以內廚雉鮮炙添用。然則四色。足矣。蔈古一種。葬前則權減。以除貢人之弊。可也。出擧條時俊曰。今此外梓室治木時。略有退板。而三都監所用木物。例有草記取用之事。今番則勿爲草記。容入取用。何如。上曰。依爲之。出擧條時俊曰。殯宮墓所祭物器數。旣有減省之下敎。則祭物熟設時柴炭。自當隨而盈縮。竝爲分數減下。何如。上曰。依爲之。出擧條上曰。墓所材木所入。當爲幾許乎。時俊曰。元無定數。隨入進排。故姑未知的爲幾株矣。上曰。聞栗洞家材。雖不合於丁字閣結構。如齋室廊宇等屋。足可補用云矣。時俊曰。樑棟之屬。或可擇用。而大抵皆是雜木之短小者。故雖椽木。亦難用之云矣。上曰。禮房承旨入侍。出榻敎賤臣承命出。與同副承旨徐龍輔偕入進伏。上曰。魂遊石。何以則爲好耶。西郊石浮出。則毋岳之險。難以運來。若欲於漕溪蘆原等處浮來。則農事方張。予意則欲取江華石材。船運以來則。何如。時俊曰。石品。非但江華之爲勝。船運亦勝陸運之難矣。上曰。羊馬石則大小依懿昭墓羊馬石造出。似好矣。時俊曰。懿昭墓羊馬石。諸處墓所中最大矣。上曰。江華石物浮出之際。船運之時。經費多矣。民力困矣。予意則欲自京貿用私儲中江華石浮出者。似便好矣。時俊曰。私儲亦多上品。擇貿用之。事極便好矣。上曰。然則自京貿用爲定。好矣。時俊曰。今番都監所用雜物。雖微細之需。各邑卜定。一切不許。槪出於特軫民弊之聖意。而至於磚石。則非自京辦備者。酌量減數。依例卜定於江華及海西。何如。上曰。依爲之。磚石雖不得不卜定。外此各種。除非筵稟。切勿卜定。可也。出擧條命書傳敎曰。觀此戶工曹惠廳別單。名色繁多。無以詳知。戶判使之登對稟處矣。所奏俱有可據。一依戶判言。如是添刪以下。祭品則旣有內祭。多從省減。至於官隷等應給物種。除非元無之額。皆仍舊者。出於一以恤經費。一以寓容手之意。令該曹依此知悉擧行。仍下別單敎曰。竝此傳敎。卽爲分付。可也。賤臣承命出傳。命書傳敎曰。今聞都監堂上言。都提調尙不出仕之故。物力無以分定。匠手使役。不給功料布云。事之苟艱。莫甚於此。當暑使用。猶以爲悶念。而又有此無價之勞。卽令郞官。往議都提擧。分定物力。今日內區劃草記事。分付都監。三都監使役時。毋論吏隷匠募。料米功錢。從優例磨鍊。仍令醫司。製給治暑藥物事。亦令都監知悉。又命書傳敎曰。常供。靷後旣命減除。柴炭亦然。三年內祭需及點火柴炭分定後。仍令以常供進排。貢人擧行。以示朝家垂念渠輦之意。龍輔曰。伏見禮曹啓下節目。依補編所載。公除前大中小祀竝停。諸陵殿宮。只朔望焚香事。磨鍊矣。朔望旣焚香。則忌辰日似當一體焚香。故敢此仰達矣。上曰。此後忌辰祭享時焚香。一依朔望例爲之事。定式。以此分付該曹。可也。出擧條命退。諸臣以次退出。
정조 10년
行都承旨沈豐之坐。行左承旨金思穆魂宮直。右承旨李時秀坐直。左副承旨趙興鎭坐。右副承旨李祖承坐直。同副承旨徐龍輔坐。注書金孝建仕一員未差。假注書金祖淳仕直。事變假注書朴蓍壽魂宮直。
정조 10년
傳于李時秀曰。都承旨馳詣永祐園。奉審以來。
정조 10년
傳于金思穆曰。承旨與魂宮都監堂郞。墓所都監堂上入侍。
정조 10년
徐龍輔。以禮葬都監言啓曰。墓所各樣祭器區別。單子書入之意。敢啓。傳曰。知道。
정조 10년
徐龍輔。以魂宮都監言啓曰。魂宮祭器及各樣器皿。更爲修正以入之意。敢啓。傳曰。知道。各都監物種中。以內下書下者。抄出笏記。書入一件。堂上錄置照檢。以爲隨問警咳之地。可也。
정조 10년
徐龍輔。以魂宮都監言啓曰。取考前例。則改銘旌時二件書寫。一件則用於行路。一件則盛于凾。奉安欑室近處。發靷日。尙方官員陪往墓所。用於壙中矣。今番亦爲依此擧行。何如。傳曰。允。
정조 10년
丙午五月二十日辰時。上御重熙堂。禮房承旨入侍時。同副承旨徐龍輔。假注書金祖淳。記事官李崑秀尹行任。二直提學朴祐源。檢校直閣徐鼎修。以次進伏訖。上曰。齎奏官。以工曹正郞差送之例。見於何書。而大臣據以爲奏乎。卽爲知入。賤臣承命出。問于政府。回奏曰。仁祖朝乙酉年。以武臣差工郞入送。先朝亦有此例云矣。上曰。墓所石材。若從江華浮出。則石品。何如。祐源曰。臣方待罪於江留。故問之。則魂遊石以艾石浮出云矣。上曰。其浮出運來之際。民力殫竭。不言可知。故自京貿用爲定矣。上曰。私家魂遊石。亦用之乎。鼎修曰。私家亦用之。而立於床石之傍。小於床石之制矣。上命退。諸臣以次退出。
정조 10년
丙午五月二十日巳時。上親臨魂宮。承旨與魂宮都監堂郞入侍時。左承旨金思穆。假注書朴蓍壽。記注官金健修。魂宮都監堂上徐有隣。郞廳洪元燮。以次進伏訖。上命墓所都監堂上入侍。賤臣承命出。與朴明源偕入進伏。上謂有隣曰。祭器及罇爵製樣。何以爲之耶。有隣曰。依造禮器尺數爲之矣。上曰。懿昭墓祭器。亦不以造禮器尺數爲之。今亦依此從簡便爲之。仍謂元燮曰。郞廳出去。招致匠手。先出木本。好矣。上曰。石物。當及期備置。而陸地輸運似難。何以則爲好耶。明源曰。石物則自江都預先浮出。以船路輸運則。似易矣。上曰。若有稟定事。陳之。明源曰。神御平床褥。戊申則草綠花緞爲之。壬申則以紫綾爲之。今番以何色爲之乎。上曰。以用餘緞品中。內造以下與他種所入緞紬。別單書入。可也。出擧條明源曰。懿昭墓丁字閣爲三間。而大樑爲二間矣。今番則何以爲之乎。上曰。丁字閣。以三間廣爲之。大樑則以間半爲之。平床祭床體樣。比懿昭墓。準此遞減。可也。出擧條明源曰。假丁字閣。今番則何以爲之。而正齋室外。假齋室及內人假家。皆是草家。前工曹判書李文源登對時。以瓦家添造於齋室中。旣承下敎。當以幾間添造乎。上曰。依爲之。假丁字閣。旣有先朝受敎。自在勿論中。假齋室則內人入接處。勿爲磨鍊。略造內舍若干間。侍墓官及進止中官居接。三年內如有自內別祭之時。則此舍足可推移用之矣。至於名色員役等居接假家。今番亦不必擧論。且墓所各名色員役減省者居半。雖構數間。恢恢容接。而蓋瓦則不可不爲之。予意欲以三年內居接之房堗。仍作來頭動駕時將士官隷住接之所。俾除假家造作之弊。卿其知悉。此意取壬申前例。略綽裁量。成出圖形稟處。可也。出擧條明源曰。鐵炭分定於戶曹及各營門。生葛草物。卜定畿邑。而有儲置米會減之例。今番則何以爲之乎。上曰。鐵炭取用於京營門衙門。生葛草物。雖不得不取用畿邑。而比前例務從省減。以除民弊。亦豈可斂民。以儲置米會減。而如是下敎之後。外邑只憑前例。有廉價勒取。無價先用之弊。從當差遣繡衣。考其勤慢。隨現重繩。斷不可已。不飭之道伯。亦難免其責。竝以此意。令廟堂措辭行會。可也。出擧條明源曰。各陵寢則魂遊石皆爲八尺。而懿昭墓魂遊石。爲五尺餘矣。今番則以幾尺爲之乎。上曰。値今農節。轉輸有弊。勿論四尺五尺。私儲中取用。如無可合者。更爲稟旨。可也。明源曰。下磚石則當用全石。故敢達矣。上曰。不必以全石用之。勿論二立三立。亦以京儲中貿用。可也。出擧條明源曰。墓所欑室。戊申年則依例磨鍊。壬申年則不爲磨鍊。今番則何以爲之乎。上曰。今番則除之。可也。出擧條明源曰。役處所入空石。多有取用京衙門之例。今番則亦依此擧行乎。上曰。依爲之。上命書傳敎曰。看山時相地官糧米衣資。依例題給。仍命退。諸臣以次退出。
정조 10년
丙午五月二十日申時。上御重熙堂。坐直承旨入侍時。右副承旨李祖承。假注書金祖淳。記事官李崑秀尹行任。檢校直閣徐鼎修。以次進伏訖。上曰。此別單。出給都監郞廳洪元燮。賤臣持別單。承命出傳。上曰。玉堂所藏家禮入之。賤臣承命持入。上曰。齎奏官兵批。何不擬入乎。知入。賤臣承命出傳。還奏曰。吏兵批相議差定。故姑未差擬啓下云矣。命退。諸臣以次退出。
정조 10년
行都承旨沈豐之坐。行左承旨金思穆魂宮直。右承旨李時秀坐直。左副承旨趙興鎭坐直。右副承旨李祖承坐。同副承旨徐龍輔坐。注書金孝建魂宮直一員未差。假注書金祖淳仕直。事變假注書朴蓍壽仕。
정조 10년
丙午五月二十一日辰時。上御重熙堂。右副承旨入侍時。右副承旨李祖承。假注書金祖淳。記事官李崑秀尹行任。原任直提學徐有防。檢校直閣徐鼎修。原任直閣鄭東浚金載瓚。以次進伏訖。上曰。似聞外間云云。以爲墓所若定於栗木洞。則養木之後。必多虎患云耳。有防等曰。虎患則自懿昭墓封墓以後。往往有之。且此係國家莫重莫大之事。則豈可因此等浮說。或有一分撓改之意耶。人心本來好騷擾。故每當大事。則必有一番怪說。此不足介意矣。上曰。栗洞直路。出典牲署前乎。有防等曰。不然矣。此路卽捷徑矣。上曰。大峴則當踰去乎。曰。然矣。命書榻敎曰。惠慶宮進服加味蔘橘飮前方中。加天麻一錢。玄蔘三分。吉更人蔘甘草各加五分。自今日煎入。有防曰。今此墓役時。生葛草物。雖不得不取用畿邑。而比前例務從省減。一除民弊。以儲置米會減事。命下矣。在前陵園墓修改時。所入生葛草物目。外邑雖以本色進排。而每有自下操縱。以錢防納之弊。今番則毋得襲謬防納等事。另飭都監。恐合事宜。故適因言端。敢此仰達矣。上曰。自惠廳卽送價本於都監。自都監從便貿用。以除畿民進排之弊。可也。出擧條命退。諸臣以次退出。
정조 10년
丙午五月二十一日午時。上御重熙堂。同副承旨入侍時。同副承旨徐龍輔。記事官金孝建李崑秀尹行任。原任直提學徐有防。原任直閣徐鼎修鄭東浚。以次進伏訖。上曰。丙申年國葬都監儀軌持來。賤臣承命持入。上曰。告訃書齎去官。何司郞廳差送云耶。龍輔曰。以武臣差送。而假銜工曹正郞云矣。上曰。有文蹟云耶。龍輔曰。兵曹有差出文書。而或以宣傳官假銜以送。或以各司官假銜送之。而假銜則皆以工曹正郞爲之云矣。命退。諸臣以次退出。
정조 10년
丙午五月二十一日初更四點。上御重熙堂。坐直承旨入侍時。左副承旨趙興鎭。假注書金祖淳。記事官李崑秀尹行任。以次進伏訖。上曰。己酉年兵曹結束色謄錄入之。賤臣承命出。回奏曰。己酉謄錄。本曹素無之云矣。上曰。魂宮以慶熙宮爲之。則當有分兵曹。分摠府。而入直軍兵。亦當有幾數。而己酉年謄錄旣無之。則其後可考謄錄。承旨出去考出。可也。仍命退。承史以次退出。
정조 10년
行都承旨沈豐之坐。行左承旨金思穆魂宮直。右承旨李時秀坐。左副承旨趙興鎭坐。右副承旨李祖承坐直。同副承旨徐龍輔坐直。注書金孝建仕一員未差。假注書金祖淳仕直。事變假注書李相璜魂宮直。
정조 10년
李祖承啓曰。卽者禮曹以惠慶宮服制改磨鍊之意。來呈草記。莫重典禮。初不審愼。已過屢日之後。乃有此改付標之擧。揆以事體。萬萬寒心。原草記。今方捧入。而當該禮曹堂上。從重推考。何如。傳曰。允。
정조 10년
傳于沈豐之曰。諸承旨入侍。
정조 10년
徐龍輔啓曰。領府事金尙喆。領議政鄭存謙。領敦寧洪樂性。判府事李福源金熤爲承候來待矣。傳曰。入侍。
정조 10년
李祖承啓曰。卽者議政府錄事來言。領議政鄭存謙。以爲。公議至嚴。輿情齊恫。摧泣震剝。無地自容。泥首金吾。祗俟誅殛之典云。仍納命召。何以爲之。敢稟。傳曰。勿待命。仍傳命召入侍事。遣史官傳諭。
정조 10년
李祖承啓曰。卽者義禁府都事來言。領議政鄭存謙。今方待命於金吾門外。係是大臣去就。敢啓。傳曰。知道。
정조 10년
李時秀啓曰。卽者領議政鄭存謙。又使錄事來言。聲討至嚴。罪在罔赦。震懍崩迫。直欲無生。雖伏承入侍之敎。而末由冒膺。尤增死罪。伏地血泣。祗俟鈇鉞之誅云。仍納命召。何以爲之。敢稟。傳曰。勿待命入來事。遣史官傳諭。仍傳命召。
정조 10년
李祖承啓曰。領議政鄭存謙。以爲。罪關罔赦。泥首俟命。連伏承勿待命之恩敎。而未蒙重勘之前。不敢轉動。非不知此時瀆擾之萬萬惶悚。而情窮勢迫。冒犯至此。尤增死罪。伏地悲泣。祗俟嚴誅云。又使錄事來納命召。何以爲之。敢稟。傳曰。休紙。
정조 10년
朴蓍壽改差。代以李相璜爲事變假注書。
정조 10년
以承旨房望。傳于李祖承曰。仍。
정조 10년
吏曹口傳政事。以鄭一祥爲禮曹判書。
정조 10년
李祖承啓曰。新除授左參贊。待下批牌招。以爲進參會議之地。何如。傳曰。允。
정조 10년
吏曹口傳政事。以徐有慶爲左參贊。
정조 10년
議政府領議政鄭存謙。領敦寧府事洪樂性。行判中樞府事李福源。行判中樞府事金熤啓曰。臣等與政府堂上六曹參判以上館閣堂上來會。王世子諡號議定以入之意。敢啓。傳曰。知道。
정조 10년
傳于徐龍輔曰。看山大臣以下入侍。
정조 10년
吏曹口傳政事。以沈樂洙爲告訃齎咨官。
정조 10년
兼春秋金再郁書啓。臣敬奉聖批。馳往傳諭于西部盤松坊茵匠里契行判中樞府事徐命善所住處。則以爲。臣之逬出都門。是豈可已而不已者哉。以情則崩迫也。以跡則危臲也。至重之罪負。無所逃也。莫嚴之公議。不可遏也。惟有遄被誅殛。爲可以存國體伸私分。而一啓再啓。未蒙準許。卽者史官臨宣聖旨。至以入城登對爲敎。此亦臣忱誠未孚之罪。而仰貽酬應於淸齋之時。又是臣一大罪也。嗚呼。當此擧國哀遑奔走率職之日。臣獨屛退城闉。逖違軒陛。苟有一分可進之勢。抑又何心。迷不知變。甘自歸於逋慢之科哉。門鑰一下。憂鬱弸中。繞壁彷徨。達霄無寐。臣情到此。亦云戚矣。恩諭之下。轉動無路。席藁涕泣。恭俟威罰云矣。敢啓。傳曰。知道。
정조 10년
李祖承。以魂宮都監言啓曰。魂宮所用象罇以下各樣祭器鑄成所入內下鍮鐵。劣竝一百三十六斤。依數領受之意。敢啓。傳曰。知道。
정조 10년
徐龍輔。以禮葬都監言啓曰。墓所祭器器皿。今已磨鍊啓下。輸送實數。別單書入之意。敢啓。傳曰。知道。
정조 10년
徐龍輔。以墓所都監言啓曰。各樣物種中緞紬。別單書入事。命下矣。本都監所用神御平床褥一種外。無緞紬入用。而旣承內下之敎。其外無他緞紬所入。不得別單書入之意。敢啓。傳曰。待丁字閣畢建。尺量以入。
정조 10년
徐龍輔。以禮葬都監言啓曰。明器中筲八。減爲一。所盛八種。各穀各盛小囊。納于筲中之意。敢啓。傳曰。知道。
정조 10년
趙興鎭。以司饔院提調意啓曰。卽接禮葬都監移文。則誌石監造官。以本院燔造官兼察。事甚便當。自本院卽速啓下。以爲擧行之地云。一依都監移文。以本院燔造官主簿尹可基兼察。誌石監造官。使之趁卽擧行。何如。傳曰。允。
정조 10년
徐龍輔。以禮曹言啓曰。今此王世子喪。惠慶宮服制。所當以小功五月啓下。而臣旣素昧禮學。且當哀遑罔措之際。精神昏錯。誤以本服大功九月之制。磨鍊以入。惶懍震越。無地自容。公除將近。不敢遲延。原服制別單子。改付標以入。而臣則惶恐待罪之意。敢啓。傳曰。問議于時原任大臣在外儒臣以啓。可也事。命下矣。卽爲發遣郞廳。問議于時原任大臣及儒臣。則議政府領議政臣鄭存謙。以爲。今因禮曹草記。以惠慶宮服制。有問議之命本服大功。當降爲小功。當初以九月之制。磨鍊以入。旣是做錯。到今追改。不容遲延。而臣素蔑禮學。王朝典禮。尤係莫重。何敢僭議。惟在博詢而裁處云。領中樞府事臣金尙喆。病不獻議云。行判中樞府事臣徐命善。方在待勘中。不得獻議云。領敦寧府事臣洪樂性。以爲。惠慶宮服制。禮曹誤爲磨鍊。則恐宜有釐正之擧。而臣素昧禮學。不敢臆對。伏願博詢裁處焉云。行判中樞府事臣李福源。以爲。禮爲人後者。爲其本生親。降服一等。父母祖父母。爲其子與孫。亦當相報。惠慶宮本服大功。當降爲小功。而儀曹之以大功磨鍊。誤矣。旣知其誤禮。當追改。而受服義重。不可無時變改。古以卒哭小祥爲節。先儒又有朔望改受之說。而臣素昧禮學。王家典禮。事體至重。尤何敢輕議。惟在博詢而處之。伏惟上裁云。行判中樞府事臣金熤。以爲。因禮曹草記。以惠慶宮服制。有收議之命矣。臣於禮學。素蔑見解。不敢僭易臆對。而竊念喪服之制。禮之大者。隆殺之間。其義精嚴。惠慶宮今番服制。本服大功之降爲小功五月。實係莫重大節。儀曹之當初磨鍊。旣是做錯。則到今不可不急急追改。伏惟上裁云。贊善臣金履安。以爲。臣之從前不得獻議。非敢慢也。實緣私義之不容不然。俄於禮官之來。更陳其狀矣。今又以惠慶宮服制改定可否。蒙此下詢。而分限所拘。終無由冒昧仰對。不勝惶悚之至云。前持平臣閔彝顯。以爲。臣於從前詢問之下。一未獻議。誠以跡賤學蔑。不敢以儒臣自處也。今者禮官。又以惠慶宮服制。承命臨問。終無以冒昧仰對。則秪益隕越于下。仍念臣溢叨匪據。致令數日之間。虛辱王人。至再至三。臣之罪戾。尤不可贖。謹方伏地戰慄。恭俟威譴而已云。諮議臣曺霖。以爲。臣糞土賤分。垂死昧識。昨於問議。不敢容喙。方自兢惶。只俟罪殛矣。不意禮官又臨。震驚隕越。措躬無地。竊伏念今此惠慶宮服制。似不無降減之節。宜從小功之制。而臣以蒙陋賤識。不敢越分獻議。每虛辱王人。惶恐待罪。伏地戰慄。不知所對云。大臣儒臣之議如此。敢啓。傳曰。變改之節。宜有考據。李判府議。亦無指的敷陳者。在外儒臣處。勢難更爲往議。時原任大臣處。發遣郞官。問議以啓。可也。
정조 10년
徐龍輔。以禮曹言啓曰。惠慶宮服制改磨鍊收議草記。傳曰。變改之節。宜有考據。李判府議。亦無指的敷陳者。在外儒臣處。勢難更爲往議。時原任大臣處。發遣郞官。問議以啓。可也事。批下矣。卽爲發遣郞廳。問議于時原任大臣。則議政府領議政臣鄭存謙。領敦寧府事臣洪樂性。行判中樞府事臣李福源。行判中樞府事臣金熤。以爲。自衰至緦。等差秩然。其義至精。其制至嚴。當輕而重。當重而輕。均爲失禮。失而追改。禮之所許。改受之節。不可無時。先正臣李滉。以爲。當受服於朔望行祭之日。明聖王后追服宣仁王后時。亦用先正之論。臣等素昧禮學。倉卒不能博考。伏惟上裁云。領中樞府事臣金尙喆。病不獻議云。行判中樞府事臣徐命善。方在待勘中。不得獻議云。時原任大臣之意如此。敢啓。傳曰。二十六日公除時除服。恐合補編所載受敎。更爲以此意。問于大臣以啓。
정조 10년
李時秀。以都摠府言啓曰。今日入直內三廳武兼禁軍及軍兵等。當爲中日習射。而王世子喪公除間。姑停之意。敢啓。傳曰。知道。
정조 10년
金思穆。以刑曹言啓曰。今此禮葬都監。設於本曹。本曹移設於平市署之意。敢啓。傳曰。知道。
정조 10년
執義李延伋。司諫趙弘鎭。掌令鄭景祚。獻納申耆。正言李益運。修撰洪義浩啓曰。藥院之臣。雖於平常無事之時。專任保護之責。則矧當直宿焦遑之日。宜審診察之方。而院直徑撤。旣忽少愈之戒。鍼藥雜試。全沒一定之見。徒憑庸醫之妄論。不思良方之博採。竟致罔極之變。永抱靡復之悔。臣民痛冤。尙何言哉。頃當睿候之遄復。旣蒙恩賞之典。則今於醫官之請罪。豈無譴責之加乎。以臣等至冤至恨。慟邦運之不幸。憾人事之未盡。必誅之論。雖屬諸醫。不審之失。當責藥院。況居摠察之地。難免錯謬之罪。不可以職在大臣。仍置不論。請伊時內局都提調徐命善。削奪官爵。門外黜送。答三司曰。爾等何爲此無例之擧乎。隨症下藥。躬自檢察。卽中外之所共聞知。雖欲咎於嘗藥之臣。此則全不成說。自見此啓。只增悲疚。速停勿煩。以慰予心。
정조 10년
執義李延伋。掌令鄭景祚啓曰。嘻噫。痛矣。今番醫官之罪。可勝誅哉。聖疹翼瘳。縟儀將擧。曾未數日。遽遭凶變。罪在醫官。萬戮猶輕。而適値齋日。尙稽致討。大小人情。悲冤憤鬱。誓不欲俱生。嗚呼。疹患。自有按治之方。勿藥有喜。可見平順之候。則固宜亟進當劑。預防餘憂。而所謂醫官。全昧保護之良方。以至症候之越添。此在渠輩。已是難赦之罪。而及夫廚院再移直之後。其所診症議藥。尤當十倍審愼。而雜試補瀉之劑。竟致罔極之變。擧國駭惑。滿朝悲惋。以至婦孺輿儓。莫不悲號相告曰。彼醫官。眞可殺。嗚呼。此豈無所以而然哉。自在初春。已停乳道之進服。逮至議藥。不求方外之良醫。徒懷貪功之意。罔念愼重之道。妄試蔘附不當之劑。遽纏臣民無涯之慟。若論其罔赦之罪。一則醫官。二則醫官。日前臣等聯箚批旨。雖出於我聖上涵貸之盛意。而臣等之意。則竊以爲不然也。苟使醫官輩。坐視聖上躬檢之勞。而不效渠輩對症之誠。則烏在乎議藥之設廳。而渠輩爲罪。又何如也。群情齊憤。三尺至嚴。今日醫官之罪。斷不可容貸。請議藥醫官李廷楫李喜仁尹敬行等。亟令王府。拿鞫嚴問。快施當律。內局之設置提調。豈徒然哉。蓋爲任保護而董醫官也。今日臣民之含冤茹痛。有不可盡言。而爲提調者。當其移直議藥之際。思慮不周。審愼未盡。徒信庸醫之言。雜試補瀉之劑。今當醫官論勘之時。安得晏然而已乎。邦憲至嚴。輿情愈激。請伊時內局提調李文源。副提調李敬養。竝施削黜之典。答府曰。李廷楫等事。不允。李文源等事。提調論勘。本無前例。亟停勿煩。
정조 10년
司諫趙弘鎭。獻納申耆。正言李益運啓曰。噫嘻。痛矣。醫官之罪。萬戮猶輕。執法之論。三尺至嚴。而適値齋居之時。尙稽按誅之請。小大人情。悲冤憤鬱。不欲俱生者。居然爲十二日矣。惟我王世子邸下。天賦著岐嶷之姿。平日無疾病之祟。臣民祈祝。萬齡無疆。而春初停乳。榮衛已多虛損。今番患疹。眞元遂致澌陷。此已爲渠輩罔赦之案也。邇來天行之症。始自閭閻。熏入大內。療治之節。自有經驗。對投之藥。在所審愼。而所謂直宿醫官者。當睿候遄復之日。懷天功敢貪之心。消㿀之太速而隱熱之必伏者。夫天皆知之。而泛曰症情極順。致令院直卽撤。專昧少愈之戒。但邀罔功之賞。渠亦人耳。胡忍爲此。及夫患候猝劇之後。以補以瀉。全沒商量。乍冷乍熱。雜試傾刻。莫重之地。妄擬背城之戰。迭投之劑。殆若試藝者然。自有議藥廳以來。變出之急遽。而人事之多憾。藥路之駁雜。而悔尤莫追。豈有如今日者哉。尤可痛者。安暻爲廷楫之姻族。尹敬行亦喜仁之妹夫也。方外業醫。豈無他精通之人。而看作倖會。要濟己私。互相薦引。博取恩賞。緣渠妄悖之故。致此崩迫之痛。雖是賤類。亦具秉彝。惟宜泥首屛伏。痛心求死。而罔畏國人歸罪之論。冒參庭紳設哀之班。着帽束帶。出入禁中。殆同無犯無故者然。常理人道。雖不足責之於渠。而無嚴無忌。胡至此極。臣等向於成服之日。心神震越。情緖悲冤。草草短箚。未暇臚列。而竊附必誅之義。顒俟亟允之音。聖批靳許。至以無可罪爲敎。固知大度如天。剛制止慈之痛。於渠何誅。欲置不問之科。德音所在。非不仰揣。而噫我東宮。托匕鬯之重。係億兆之望。聖疹翌瘳。縟儀將擧。跛躃瘖聾。皷舞歌謠。欣欣然屈指相告曰。差過二日。可以見陳賀禮也。不意半日之間。遽抱無涯之慟。中外之有耳目者。無不痛哭流涕曰。醫官可殺。疹症亦用某劑耶。軍卒之無知者。戟手奮罵曰。彼乃宗社之罪人也。婦孺之至愚者。疾首冤泣曰。此乃臣民之仇讎也。今玆必討之論。非臣等之言。乃擧國之言。臣等之忍提此說。憾我聖心。是豈可已而不已者哉。今日臣子。茹痛含冤。爲一分洩憤之道。惟有亟擧邦刑。少謝群情而已。請直宿醫官李廷楫李喜仁尹敬行等。亟令王府。拿鞫嚴問。快施當律。內局之設。蓋爲任保護之責。管醫藥之節。而今日臣民之含痛茹恨。所欲必誅者。一則醫官也。二則醫官也。若其專信此輩之妄言。雜進不當之峻劑。凡在藥院之列者。其敢曰不知乎。頃當睿候遄復之日。旣被恩賞。今於諸醫論勘之時。焉逭重譴。邦憲截嚴。輿論愈激。請伊時內局提調李文源。副提調李敬養。竝施削黜之典。答院曰。李廷楫等事。悉諭。不允。提調副提調。則論勘旣無前例。亟停勿煩。
정조 10년
判中樞府事徐命善疏曰。伏以。嗚呼今日之事。此何理也。無憂之聖心。忽貽悲慼。奠安之國勢。忽覺孤危。滿城蹈舞之民。忽又奔走號泣。嗚呼此何理也。死罪如臣。尙何忍泚筆。仰以寬譬聖懷。俯以慰釋群情。而目今悠悠萬事。莫急於節哀保嗇。群情之顒祝。亦惟在是。伏願聖上。惕然省念。益加裁抑焉。臣之席藁俟命。今已浹旬。逖違軒陛。屛蟄窮廬。痛悔益纏於心曲。忱誠徒勞於夢寐。欲進則無面可顯。欲退則無地可容。茫茫穹壤。此何人哉。嗚呼。以臣之受恩罔極。圖報一念。天日下燭。雖在尋常國事。竊自期殫心竭力。少效職分之萬一。況於保護之地。嘗藥之節。其所以致誠致愼。寧或一毫放忽。而只緣臣神思昏謬。方術茫昧。診察則不得以時。議藥則未能對症。惟日夕焦泣罔措。消盡心肝。而抑何補於事哉。此生此世。此痛不可洩。此罪不可贖。縱荷聖慈必欲曲庇。臺箚之批。至以親執躬檢爲敎。而名以藥院。徒守直廬。以致至尊之獨勞。論其辜負。又將誰執。人言迭發。公議可見。而聽於國人之言。皆曰。醫官可殺。提調可罪。擧國輿情。紛然齊騰。雖以聖慈曲庇之盛意。特從寬貸。不置王法。其如公議之嚴正。輿情之沸鬱。何哉。嶺海鈇鉞。翹首以待。而處分不下。敦勉屢勤。數三附奏。無以導達衷情。玆敢略具短疏。仰瀆宸嚴。伏乞聖明。俯垂諒察。下臣司敗。重勘臣不忠不誠之罪。以存國體。以謝人心。千萬幸甚。答曰。省疏具悉卿懇。卿之職任。雖帶藥院。伊時數日用藥。皆躬檢而躬煎。筵中亦已對卿等道此事。其詳盡載記注。在卿等何有。卿須安心勿辭。卽爲入城。仍詣都監董工。仍傳曰。此批答。遣史官傳諭。
정조 10년
副修撰洪義浩箚曰。伏以。嗚呼。近日兩司之陳箚聲討。春坊諸臣之聯疏泣懇者。槪出於悲號冤憤。擧國同情之致。而惟我殿下。容貸太過。兪音尙邈。此或出於專歸天數。不責人事之至仁盛意。而臣則以爲。人事未盡。天道不暇論也。顧今上自搢紳章甫。下至輿儓婦孺。莫不戟手切齒。涕泣以道曰。今者醫官。死有餘罪。夫如是而我殿下尙欲諉於冥漠難諶之數。不卽正其顯著罔赦之罪乎。噫。沖年保養。專係乳道。故雖以匹庶家言之。至于六七歲充實。而猶不輕易斷乳。則惟此春初停進之擧。已致眞元消鑠之祟。醫官輩妄悖謬戾之罪。固難逃於誅殛之典矣。及夫輪行疹候。勿藥聖順。則餘憂之十倍預防。自是不易之常規。而初未詳審。終致添劇。至於重設移直之後。宜有對投當進之劑。而未能執症。徒守庸常之見。不欲廣議。敢售忮忌之習。溫涼莫適。補瀉雜試。竟遭此穹壤無及之禍變。尙何忍言。尙何忍言。渠輩罪狀。擢髮難數。此而不誅。將何以洩神人之憤。而慰生靈之心乎。臺論峻發。諒非循例。僚屬血疏。悉暴哀冤。而側聽多日。尙此靳允。悲隕抑塞。輿情益激。臣亦夙忝宮僚。且叨邇列。衷情所迫。終難裁抑。不避煩瀆之罪。略暴悲惋之忱。伏乞聖明。亟循群請。快施諸醫官當勘之律。以副一國臣庶之望焉。仍伏念。梓室修治。何等愼重。而伏聞今番梓室。至有疵痕之表見於外者。事未前聞。萬萬驚心。雖殿下大度包涵。不加罪於董事諸臣。而其不善檢飭之失。合被嚴誅。摠察之都提擧。旣有胥命。則該提調之尙不施譴。大乖物情。長生殿該提調。亟施削黜之典。以勵臣工。以重事面。斷不可已也。又於目下事。竊有所慨然者。服制磨鍊。至爲嚴重。一或差謬。關係不輕。今此惠慶宮服制。揆以本生降等之禮。當爲小功五月之服。如臣蒙淺。專矒禮學。固不敢爲考据駁正之論。而雖以諸大臣收議觀之。皆以初旣誤奏。今當追改爲辭矣。草記批下之後。似當改定以進。而第念居然之頃。公除則已過限矣。自內易服之節。在下承候之儀。亦將追後行禮。論以國體。寧有是哉。此雖由悲遑崩迫。未及照檢之致。而若其顚倒錯謬之失。不可仍置。臣謂當該禮堂。施以譴罷之典。宜矣。取進止。答曰。省箚具悉。諸醫官。指誰某。當勘之律。亦未知何許律。予意悉諭於大臣筵奏。兩司箚批。豈如是斷斷爲說者。長生殿提擧事。寧或未盡。必因生疎。且今閱旬之後。忽提此事。誠亦莫曉。禮堂事。公除之踰日限。蓋因收議之未及畢到。間値坐齋。不得下批。追後行禮云云。未必歸罪於禮堂矣。大抵三件所陳。爾欲執論。則下玄室成服公除日。無非不言之會。而囁嚅顧瞻。今於章箚迭發之時。强爲此塞責數語。此自有玉署以來所未聞者。如爾箚辭。欲尊國體。自爾置之重典。可警具僚矣。
정조 10년
丙午五月二十二日卯時。上御瑤華堂。時原任大臣都監堂上入侍時。行都承旨沈豐之。行左承旨金思穆。右承旨李時秀。左副承旨趙興鎭。右副承旨李祖承。同副承旨徐龍輔。記事官金孝建。假注書金祖淳。事變假注書李相璜。記注官金健修。記事官李崑秀尹行任。檢校直閣徐鼎修。直閣鄭大容。領府事金尙喆。領敦寧洪樂性。判府事李福源金熤。魂宮都監堂上徐有隣。禮葬都監堂上趙時俊。墓所都監堂上朴明源。工曹判書徐浩修。墓所都監郞廳許晪。以次進伏訖。上曰。諸地師。皆已入來乎。明源曰。皆入來矣。上曰。諸地師。使之入侍。各奏意見。於是。具聖元鄭道弘李命求等。承命進伏。上曰。許晪以下。次進山論。晪曰。形局之完美。穴勢之端的。前已仰奏無餘。今不必贅陳。而大抵京城百里之內。更難得如栗木洞者矣。聖元等曰。前後所見。一樣極好。愈看愈吉。更無可達之辭矣。上曰。卿等亦陳所見。可也。尙喆曰。聞地師之言。皆以爲。恰好云矣。樂性曰。無一分未足處云。誠爲萬幸矣。福源曰。不待地師之見。臣等於看審時。已覺其吉氣之入於凡眼者矣。熤曰。雖以凡眼論之。無一可欠處。然愼重之道。固宜博詢而決之。待外方地師之來到。看審後完定。好矣。明源曰。外方地師。今日當來到。待其入來。使之卽爲出看。好矣。時俊進前。奏曰。伏聞諸議。則栗木洞。好則似好。而係是至重之事。故臣有所仰奏之辭矣。上曰。進奏。可也。時俊曰。龍山大路。於穴處甚逼近。雖曰。微崗隔之。自然相望云。所聞如此。故敢此仰達矣。浩修曰。臣常往來此路。故想像其地形。則似是靑龍以外之路矣。時俊曰。此卽靑龍端截去之路也。其爲欠處不少。更加商量。好矣。上曰。卿等看審時。不見乎。樂性等曰。前後看審時。果未詳察。而如有礙眼處。則臣等豈或不知乎。然愼重之道。不可不更令地師往見。而臣亦當偕往看審矣。上曰。然則更令地師往見。而愼重之道。不可無預差之擧矣。仍命許晪曰。人言旣如此。愼重之道。不可不預求他處。錦城尉及汝。則偕往往十里置簿處及踏十里永祐園後麓。看審以來。而今則事已急迫。必爲馳往馳來也。許晪及錦城尉。承命出去。樂性曰。莫重莫大之事。不可因入言而置而不審。今日時原任。竝出往看審。好矣。上曰。卿言。好矣。時俊曰。臣亦隨大臣之後。往審乎。上曰。唯左副亦往審。可矣。尙喆曰。俄者領相。以諡號事。欲有所達而未及矣。今番議上之字。大體雖好。猶欠盡美。曾亦有改議之例。故敢此仰達矣。上曰。依爲之。出擧條上曰。大抵溫字。雖是溫良恭儉中出來者。然字義似不合於外諡矣。樂性曰。然矣。臣等之意亦如是。故今纔仰請改議矣。豐之曰。王世子諡號。更爲議定事。命下矣。時原任大臣館閣堂上政府西壁六曹參判以上。竝卽牌招。以爲會議之地。何如。上曰。依爲之。出擧條上曰。左參贊有闕之代。令該曹口傳差出。出榻敎浩修曰。取考戊申儀軌。則外梓室合木時。有長生殿都提調及提調二員。郞廳二員。中使史官各一員進參之例矣。其在重事體。致審愼之道。不可不備員擧行。今亦一依戊申年例。擧行。何如。上曰。依爲之。出擧條浩修曰。取考戊申謄錄。則外梓室合木後。奉詣廟所間。有郞廳一員輪直之例矣。伊時則本殿元無守直郞官。故有此稟定。而今則旣有常時輪直之該郞官。仍使該郞官。奉詣墓所間守直。何如。上曰。依爲之。出擧條豐之曰。梓室治木。事體至重。雖以外梓室合木時例言之。長生殿都提調及提調二員。郞廳二員。中使史官各一員。必爲備員進參者。蓋出於重其事之意。則今番內梓室治木時。固當考據已例。會同擧行。而該堂初不審愼。以致應參諸臣之不得進參。揆以事體。萬萬駭然。當該堂上李文源。從重推考。何如。上曰。依爲之。雖因生疎。且在悲遑。只以單望進參。事體所在。不可無警。都提擧外諸堂。亦竝從重推考。可也。出擧條豐之曰。宗戚執事。付軍職給祿事。命下。而其中有罷散人。何以爲之乎。上曰。敍用。可也。豐之曰。仍令該曹。竝爲只傳付軍職。何如。上曰。依爲之。出擧條上曰。看審出去時。領相則勿往。可也。仍命退。諸臣以次退出。上曰。左承旨同副承旨。晝茶禮後退出。可矣。晝茶禮時至。親行如禮。儀註見上命書傳敎曰。昔在先朝丁丑年國恤。爲念經費民力。三年內祭葬所用器皿。以至香燭各種。皆內下。以今經費民力。豈敢不仰遵故事。況封冊以後。常供儲置。未嘗濫用。今番魂宮墓所所用銀器鍮器。竝內下。三年內祭燭。靷前所用黃筆。亦當斟量內下。禮葬所用緞紬。勿拘色品。亦當以殯斂所餘內下。此意先令都監知悉隨下。以依數領受之意。自各都監草記。又命書傳敎曰。宜令一伸廉隅。會議時。六曹長官。不可不備員。禮曹判書尹蓍東許遞。令該曹口傳差出。待下批一體牌招。仍命退。諸臣以次退出。
정조 10년
丙午五月二十二日酉時。上御瑤華堂。看審大臣都監堂上入侍時。行都承旨沈豐之。行左承旨金思穆。右承旨李時秀。左副承旨趙興鎭。記事官金孝建。假注書金祖淳。事變假注書李相璜。記事官李崑秀尹行任。領議政鄭存謙。領敦寧洪樂性。判府事李福源金熤。魂宮都監堂上徐有隣。禮葬都監堂上趙時俊。墓所都監堂上朴明源徐有寧。郞廳許晪。以次進伏訖。上曰。卿等詳細看審乎。樂性曰。臣等與諸地師。馳往栗木洞。更爲看審。則戶判云云之地。與穴處相距絶遠。坐立俱不見。而亦非龍虎之相干處。則山理人見。俱無可拘矣。福源曰。旣非龍虎。且甚闊遠。故使人往來於其處。臣等登穴處相望。而亦無相見之事。熤曰。所謂拘忌之處。以步數言之。則遠過萬餘步。以山脈言之。則隔是六重岡。初不干涉於穴處。諸地師皆以爲。無所拘忌者云矣。有寧曰。非但穴處。卽龍虎近處。亦無相見之事。地師亦以爲。於山理無欠云矣。時俊曰。當初旣聞人言。故果有仰奏之事矣。及臣看審。始知所聞之異於所見矣。上曰。承旨之意見。何如。興鎭曰。臣亦與諸臣之見。無異矣。上曰。錦城尉進前。明源進伏。上曰。今日所見處。何如。明源曰。兩處俱無合意處。下詢許晪。似好矣。晪曰。往十里封標處。穴處破碎。局勢茫洋。踏十里則作腦堅實。行龍雄偉。而多有病處。永祐園後麓近處。亦無可觀處。辛希泰亦追到。故與之看審。則見往十里。謂水法不襯。見踏十里則曰。案對不分明云矣。上曰。諸議皆以爲。栗洞無所可欠云。卿意則。何如。明源曰。地家則雖不以爲欠。然臣意終不如早無人言之爲好也。晪曰。莫重之事。豈可率易決定乎。藉曰。無所拘礙。旣有人言。則不必以此地爲定。更求他處。甚好矣。上曰。錦城尉及許晪。卽是當初占得之人。故所奏之如此。固是例事。然其在愼重。不可不博求預差。以備不虞矣。明源曰。栗木洞。今已狼狽。然則以昌陵甲坐。專意似好矣。上曰。予非欲以人言。捨栗木洞也。政欲急求預差矣。有隣曰。寧邊地師車學模上來矣。上曰。入侍。學模承命進伏。上曰。汝年幾何。學模曰。七十五歲矣。上曰。汝發行幾日上來乎。學模曰。離程四日入城矣。上曰。今日則年老地師驅馳之餘。勢難踏山。自都監善爲饋待。待明朝出送看審。好矣。仍敎許晪曰。汝明日率車學模朴大良及諸地師。更往栗木洞。詳細看審。仍詣西五陵局內看審。而歷觀燕禧宮等處。可也。存謙曰。臣負犯至重。豈有一分强顔之道。而怵於義分。不得不冒沒入來。而亦豈有仍因蹲冒之理乎。伏乞重被誅罰焉。上曰。過矣。此豈獨都提擧之責乎。蓋因戶工判之不考已例之致。卿何必過引耶。存謙曰。告計齎咨官。以武臣工曹正郞差遣。雖有一二前例。而告訃體重。專對之任。不可不另擇。今番則以曾經玉堂人差送之意。分付銓曹。何如。上曰。依爲之。出擧條仍命退。諸臣以次退出。
정조 10년
行都承旨沈豐之坐。行左承旨金思穆魂宮直。右承旨李時秀坐。左副承旨趙興鎭坐直。右副承旨李祖承坐直。同副承旨徐龍輔坐。注書金孝建仕一員未差。假注書金祖淳仕直。事變假注書李相璜魂宮直。
정조 10년
傳于李祖承曰。左承旨馳詣健元陵。奉審。局內諸陵。一體奉審以來。
정조 10년
傳于李時秀曰。右副承旨入侍。
정조 10년
傳于趙興鎭曰。魂宮都監堂上。鑄成所郞廳入侍。
정조 10년
傳于李祖承曰。時囚保放。
정조 10년
徐龍輔。以魂宮都監言啓曰。魂宮祭器鑄成始役吉日。令日官推擇。則今月二十五日卯時爲吉云。以此日時擧行。何如。傳曰。允。
정조 10년
李祖承。以禮曹言啓曰。取考辛未謄錄。則因本曹判書李益炡所啓。外方方物箋文表裏。依戊申年例。依前擧行。而陳賀則竝權停事。允下矣。今番則何以爲之。敢稟。傳曰。依此爲之。可也。